念古
作者：宋庠
朝代：宋

paragraphs: 賢哉邴曼容，出處知所據。
官餘六百石，輒自移疾去。
富貴非不懷，殆辱亦先慮。
嗟我材下中，叨恩最蕃庶。
堯庭納言職，軒野方明御。
服衮作槐班，曳履南宮署。
雖經斥免誚，尚玷高華處。
徒有守直弦，何能借前箸。
愚甘六馬對，讒恨三物詛。
年來感衰疾，倦鳥思返翥。
抗心望先哲，俯首慚昔譽。
西景尚可收，歸轅未云遽。
儻以人望人，期君或吾恕。